IZVEDBENA UREDBA KOMISIJE (EU) 2019/1859

z dne 6. novembra 2019

o določitvi pravil za uporabo člena 10 Uredbe (EU) 2019/1242 Evropskega parlamenta in Sveta glede zbiranja nekaterih podatkov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1242 Evropskega parlamenta in Sveta z dne 20. junija 2019 o določitvi standardov emisijskih vrednosti CO2 za nova težka vozila in spremembi uredb (ES) št. 595/2009 in (EU) 2018/956 Evropskega parlamenta in Sveta ter Direktive Sveta 96/53/ES (1) ter zlasti člena 10 Uredbe,

ob upoštevanju naslednjega:

(1) Za vzpostavitev metodologije, s katero se oceni uporaba pogojev, pod katerimi so določene referenčne emisije CO2 (v nadaljnjem besedilu: metodologija), je primerno, da ima Komisija dostop do nekaterih podatkov, ki so na voljo proizvajalcem, kadar uporabljajo simulacijsko orodje iz člena 5(1)(a) Uredbe Komisije (EU) 2017/2400 (2), in sicer zlasti podatkovne datoteke „sum exec“.

(2) Podatkovna datoteka „sum exec“ bi Komisiji omogočila oceno kvantitativnih učinkov na emisije CO2 iz vozil, ki so rezultat uporabe metodologije. Podatkovne datoteke „sum exec“ so potrebne zlasti, da se na podlagi prilagoditev podatkov o sestavnih delih vozila, ki služijo kot vhodne vrednosti za simulacijsko orodje, določijo prilagoditve regulativnih emisij CO2. Podatkovne datoteke „sum exec“ so torej potrebne, da se na eni strani oceni morebitna potreba po popravkih ter da se na drugi strani po potrebi uporabijo popravki emisij CO2 iz vozil, in sicer na podlagi prilagojenih vhodnih podatkov o sestavnih delih za simulacijsko orodje.

(3) Zato je primerno, da proizvajalci spremljajo podatkovne datoteke „sum exec“ za vozila, za katera se simulacije opravijo v poročevalskih obdobjih 2019 in 2020, ter jih sporočijo Komisiji. Ker bi lahko sporočanje takih informacij za vozila, proizvedena pred 1. oktobrom 2019, od proizvajalcev zahtevalo več truda, bi bilo treba za sporočanje takih informacij določiti poznejši datum, tj. 30. september 2021.

(4) Pomembno je zagotoviti, da so podatki, ki se spremljajo in sporočajo, stabilni in zanesljivi. Komisija bi zato morala imeti sredstva, da preveri končne podatke in da po potrebi sprejme ukrepe, s katerimi zagotovi njihovo pravilnost.

(5) Komisija bi morala uporabiti zbirko poslovnih podatkov, ki jo upravlja Evropska agencija za okolje, da bi olajšala zbiranje podatkov s strani proizvajalcev, ki bi morali te podatke posredovati skupaj s podatki, ki se sporočajo na podlagi Uredbe (EU) 2018/956 Evropskega parlamenta in Sveta (3).

(6) Da se zagotovita stabilnost in reprezentativnost referenčnih emisij CO2 kot podlage za določitev ciljnih emisij CO2 za celotni vozni park Unije, bi morala ta uredba začeti veljati v najkrajšem možnem času po objavi.

(7) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

Člen 1 Spremljanje in sporočanje s strani proizvajalcev 1. Proizvajalci v skladu s to uredbo za nova težka vozila z datumom simulacije pred 1. julijem 2021 spremljajo in Komisiji sporočijo datoteko z vrednostmi, ločenimi z vejico, z istim imenom kot delovna datoteka in pripono.vsum, ki zajema zbirne rezultate za simulirani profil namembnosti in stanje koristnega tovora in se ustvari s simulacijskim orodjem iz člena 5(1)(a) Uredbe (EU) 2017/2400 v različici grafičnega uporabniškega vmesnika (GUI) (v nadaljnjem besedilu: podatkovna datoteka „sum exec“). 2. Podatkovno datoteko „sum exec“ spremljajo za vsako novo težko vozilo (a) z datumom simulacije med 1. oktobrom 2019 in 30. junijem 2020 ter te podatke sporočijo najpozneje do 30. septembra 2020; (b) z datumom simulacije med 1. januarjem 2019 in 30. septembrom 2019 ter te podatke sporočijo najpozneje do 30. septembra 2021; (c) z datumom simulacije med 1. julijem 2020 in 30. junijem 2021 ter te podatke sporočijo najpozneje do 30. septembra 2021. 3. Kontaktna točka proizvajalca prenese podatkovne datoteke „sum exec“ z elektronskim prenosom podatkov v zbirko poslovnih podatkov, ki jo upravlja Evropska agencija za okolje (v nadaljnjem besedilu: agencija). Ob prenosu podatkov kontaktna točka o tem uradno obvesti Komisijo in agencijo z elektronskim sporočilom, ki ga pošlje na naslova iz odstavka 5 tega člena. 4. Kontaktna točka, odgovorna za naložitev podatkov za vsakega proizvajalca, je tista, ki jo je imenoval proizvajalec na podlagi Uredbe (EU) 2018/956, razen če proizvajalec Komisije do 1. septembra 2020 uradno ne obvesti o nasprotnem. 5. Obvestila se pošljejo na naslednja naslova: EC-CO2-HDV-IMPLEMENTATION@ec.europa.eu in „HDV-monitoring@eea.europa.eu“.

Člen 2 Preverjanje 1. Proizvajalci so odgovorni za pravilnost in kakovost podatkov, ki jih sporočijo v skladu s členom 1(2). O vseh napakah, ki jih odkrijejo v sporočenih podatkih, nemudoma obvestijo Komisijo. 2. Komisija lahko preveri kakovost podatkov, sporočenih v skladu s členom 1(2). 3. Kadar je Komisija obveščena o napakah v podatkih ali kadar z lastnim preverjanjem odkrije neskladnosti v podatkih, po potrebi in po posvetovanju s proizvajalcem sprejme ustrezne ukrepe, da jih popravi.

Člen 3 Začetek veljavnosti Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 6. novembra 2019 Za Komisijo Predsednik Jean-Claude JUNCKER

(1) UL L 198, 25.7.2019, str. 202.

(2) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).

(3) Uredba (EU) 2018/956 Evropskega parlamenta in Sveta z dne 28. junija 2018 o spremljanju emisij CO2 in porabe goriva pri novih težkih vozilih ter o poročanju o njih (UL L 173, 9.7.2018, str. 1).